
Ishte mëngjesi i një të shtune plot diell, në pyllin e largët. Tre vëllezërit lepurushë sapo ishin zgjuar, kur mami hyri në dhomë.

“Mirëmëngjesi, djema!”, tha mami. “Dëgjova që kishte lëvizje këtej.”

“Sot është e shtunë, ne mund të flemë sa të duam!”, tha vëllai i mesëm, me një buzëqeshje.

“Mund të qëndroni në shtrat edhe pak”, tha mami, “por unë duhet të dal. Sot duhet të vizitoj gjyshen tuaj dhe derisa të kthehem unë, ju do të qëndroni me babin”.

“Kur të dilni nga krevati dhe të lani dhëmbët, do të hani mëngjes”, shtoi mami. “Pas kësaj, mund të lexoni libra, ose të luani me lodrat tuaja. Ose, mund të dilni jashtë, për të bërë xhiro me biçikleta.”

“Urra!”. Të lumtur, vëllezërit lepurushë nisën të hidheshin përpjetë në shtretërit e tyre.

“Por...”, vazhdoi mami, “ju jeni përgjegjës për pastrimin e dhomës suaj”.

“Kur të kthehem, dua ta gjej shtëpinë të pastër dhe të rregullt, tamam siç është tani. E bëni dot këtë?”

“Sigurisht, mami”, u përgjigj me krenari vëllai më i madh. “Ne jemi mjaftueshëm të rritur dhe mund të tregohemi të përgjegjshëm.”

Pasi lanë dhëmbët, babi u shërbeu një mëngjes të shijshëm dhe një ëmbëlsirë, edhe më të shijshme. Pastaj, nisi argëtimi!

Lepurushët ia nisën duke plotësuar pazëllin e tyre. Pastaj, vijuan me blloqet e ndërtimit prej druri. Më tej, luajtën me trenin dhe hekurudhën.

“Ky tren me hekurudhë, është i preferuari im!”, tha Xhimi, vëllai më i vogël, ndërkohë që kthente çelësin e ndezjes.

“Kjo është dhurata më e mirë që kam marrë në ditëlindjen time të fundit.”

Pasi luajtën brenda me orë të tëra, lepurushët u mërzitën.

“Ejani të luajmë jashtë!”, tha vëllai i mesëm, duke parë nga dritarja.

“Po! Por në fillim, duhet të pastrojmë këtu”, tha vëllai i madh.

[image: image]

“Oh, kemi kohë sa të duash, derisa të kthehet mami”, u përgjigj Xhimi. “Mund të pastrojmë më vonë.”. Vëllezërit më të mëdhenj pranuan dhe të gjithë dolën jashtë.

Jashtë, tre vëllezërit lepurushë shijuan motin me diell. Ata u dhanë biçikletave të tyre dhe luajtën kukafshehtas. Më në fund, vendosën të luanin basketboll.

“Do të na duhet topi i basketbollit”, tha vëllai i madh, “por nuk mbaj mend ku e kemi vendosur”.

“Mendoj se është poshtë krevatit tim”, tha Xhimi. “Po shkoj të kontrolloj.” Me të thënë këtë, ai vrapoi brenda shtëpisë, duke shpresuar të gjente topin.

Kur hapi derën e dhomës së tyre, u befasua shumë. Dyshemeja ishte mbushur me copëza pazëlli, blloqe ndërtimi, makina, pista dhe lodra t

